बिमल पढ़ने ई बौंह्‌दा तां रेशू बी बदो-बदी उत्थें आई बौंह्‌दी ते सूरजै दे मनै दे शांत तलाऽ च अपने छलैपे ते शरारतें दियां गीह्‌टियां सुटि्टयै नुहाड़ी तांह्‌गें च थड़थल्ली पाई ओड़दी। डा०अविनाश बडलै हस्पताल जंदे ते सं’ञै’लै उत्थूं गै दुआखानै उठी जंदे। पैसे उंदै कच्छ बथ्हेरे हे पर लोआदी गित्तै समां निहा। तां गै बिमल गित्तै उनें सूरजै ई रक्खेआ हा जे कमसकम जागतै दी बनियाद ते पक्की होऐ। सूरजै ई डा. साह्‌ब शा सौ रपेऽ म्हीन्ने दे थ्होंदे हे। डा.साह्‌ब गित्तै सौ रपेऽ किश निहे पर सूरज गित्तै ओह् बड़े हे। सूरज सौ रपेऽ माऊ दी तली पर टकाइयै नुहाड़ मान बधांदा रेहा। लीलो दी अक्ख भरोई आई ही जडूं पैह्‌ली आरी पैसे देइयै सूरजै गलाया हा, ‘बोबो, तुस अपने ताईं किस लेई लैओ’। लीलो दे खसमैं अज्जै तोड़ी नुहाड़े हत्थै पर धेल्ला निहा टकाया। ममता हैं लीलो दी अक्ख लरैक्की पेई ही। लीलो ई अपनी तपस्सेआ सुफल हुंदा सेही होई ही।